《赠江西瑞上人至南海袖诗相过》
宋代·曾丰

六祖求衣从岭出，六祖得衣从岭入。
半夜抽身不露机，凹头解担犹留迹。
上人家住江之西，仆仆而南休所觅。
雅意真诚为衣求，衣已不传那可得。
假令为法不为衣，江西自是大法窟。
挑动上人熟机关，潮音激越箭锋疾。
空还即色色即空，佛便是心心是佛。
心源一了千佛空，底用区区祖衣钵。
达摩大鉴无两身，震旦天竺非异国。
眼高海仅小泡浮，道大岭才微沫结。
往还始不计西东，入出今何问南北。
要知飞舄杖筇因，直为玩山观水设。
玄钥无一勘不同，观玩之中容有说。
山数须弥水西江，须口能吸芥能纳。
吸犹不尽纳犹余，未足与谈上乘法。
南海水况多于江，上人无口若为吸。
万一犹有口可开，我先剉断上人舌。

作者简介：（1142—?）乐安人，字幼度。孝宗乾道五年进士。以文章名。累官知德庆府。晚年无意仕进，筑室称樽斋，以诗酒自娱。有《缘督集》。